L'Estatut d'autonomia, a l'article 150, atribueix a la Generalitat, en matèria d'organització de la seva Administració, la competència exclusiva sobre l'estructura, la regulació dels òrgans i directius públics, el funcionament i l'articulació territorial, i les diverses modalitats organitzatives i instrumentals per a l'actuació administrativa.
La Llei 31/2002, de 30 de desembre, de mesures fiscals i administratives, va crear l'Institut Català d'Avaluacions Mèdiques com a organisme autònom de caràcter administratiu adscrit al departament competent en matèria de sanitat.
En compliment d'allò previst en aquesta Llei, el Decret 256/2003, de 21 d'octubre, pel qual s'aproven els Estatuts de l'Institut Català d'Avaluacions Mèdiques, va recollir als articles 11, 12 i 13 la regulació de la composició, funcions i funcionament del Consell Assessor de l'Institut Català d'Avaluacions Mèdiques.
Més endavant, la Llei 11/2011, del 29 de desembre, de reestructuració del sector públic per a agilitar l'activitat administrativa, va modificar la denominació i les funcions de l'Institut Català d'Avaluacions Mèdiques, que va passar a denominar-se Institut Català d'Avaluacions Mèdiques i Sanitàries.
Posteriorment, la Llei 2/2014, del 27 de gener, de mesures fiscals, administratives, financeres i del sector públic, va declarar extingida la personalitat jurídica de l'Institut Català d'Avaluacions Mèdiques i Sanitàries, tot i que l'apartat cinquè de l'article 164 va establir que mantenen la seva vigència, amb rang reglamentari, la lletra c de l'apartat 1 i l'apartat 4 de l'article 44 de la Llei 31/2002, de 30 de desembre, relatius al Consell Assessor d'aquest organisme.
Per la seva part, el Decret 119/2014, de 5 d'agost, de reestructuració del Departament de Salut, va derogar el Decret 256/2003, de 21 d'octubre, pel qual s'aproven els Estatuts de l'Institut Català d'Avaluacions Mèdiques, llevat dels articles 11, 12 i 13 referents al Consell Assessor, que segueixen vigents, segons es fa constar en la Correcció d'errades al Decret 119/2014, de 5 d'agost (DOGC núm. 6964, de 28.9.2015), i va integrar el Consell Assessor de l'Institut Català d'Avaluacions Mèdiques al Departament de Salut, mitjançant la Secretaria de Salut Pública.
El Decret 244/2016, de 19 d'abril, de modificació del Decret 119/2014, de 5 d'agost, de reestructuració del Departament de Salut, i del Decret 66/2016, de 19 de gener, de reestructuració parcial del Departament de Salut, a l'article 2.2.e) va establir que el Consell Assessor de l'Institut Català d'Avaluacions Mèdiques s'integrava al Departament de Salut a través de la Direcció General d'Ordenació Professional i Regulació Sanitària, unitat que va assumir les competències en matèria d'avaluacions mèdiques.
Finalment, el Decret 6/2017, de 17 de gener, de reestructuració del Departament de Salut, en un exercici de simplificació administrativa i en benefici del principi de seguretat jurídica, unifica en un únic text normatiu tota l'estructura del Departament de Salut que contenen els decrets esmentats que són objecte de derogació, i estableix a l'article 68.2 f) que s'integra al Departament de Salut, a través de la Direcció General d'Ordenació Professional i Regulació Sanitària, el Consell Assessor de l'Institut Català d'Avaluacions Mèdiques.
Per tot l'exposat, es considera necessari adequar l'estructura, les funcions i el funcionament del Consell Assessor de l'Institut Català d'Avaluacions Mèdiques a la nova realitat jurídica que va suposar la pèrdua de la personalitat jurídica de l'Institut com a organisme autònom, i integrar-lo al departament competent en matèria de salut mitjançant la direcció general competent en matèria d'avaluacions mèdiques, la qual cosa justifica, d'altra banda, el canvi de la seva denominació a la nova designació de Consell Assessor en Matèria d'Avaluacions Mèdiques.
Vist el dictamen del Consell de Treball, Econòmic i Social de Catalunya;
De conformitat amb el que estableix l'article 39.1 en relació amb el 40.1, ambdós de la Llei 13/2008, del 5 de novembre, de la presidència de la Generalitat i del Govern, els articles 21 i 22 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, i el títol IV de la Llei 26/2010, del 3 d'agost, de règim jurídic i de procediment de les administracions públiques de Catalunya;
Per tot això, a proposta del conseller de Salut, i amb la deliberació prèvia del Govern,
El Consell Assessor en Matèria d'Avaluacions Mèdiques.
1.1 El Consell Assessor en Matèria d'Avaluacions Mèdiques és l'òrgan d'assessorament del departament competent en matèria de salut sobre els aspectes tècnics i científics relacionats amb el control, la inspecció, l'avaluació i el seguiment dels processos mèdics i sanitaris corresponents a les prestacions del sistema de la Seguretat Social en matèria d'incapacitats laborals, i de participació dels agents implicats.
1.2 El Consell Assessor en Matèria d'Avaluacions Mèdiques s'integra al departament competent en matèria de salut, a través de la direcció general competent en matèria d'avaluacions mèdiques, la qual li dona suport material i de personal per a l'execució de les seves funcions.
Són funcions del Consell Assessor en Matèria d'Avaluacions Mèdiques les següents:
a) Assessorar el departament competent en matèria de salut i els ens que en depenen, mitjançant l'emissió d'informes, estudis, propostes i dictàmens no vinculants, en tots els assumptes relacionats amb els processos sanitaris i d'avaluació mèdica de les incapacitats laborals, siguin temporals o permanents.
b) Fer el seguiment de l'activitat de l'òrgan competent en matèria d'avaluacions mèdiques i proposar actuacions orientades a la millora del nivell científic i tècnic del control dels processos mèdics i sanitaris corresponents a les prestacions del sistema de la Seguretat Social en matèria d'incapacitats laborals.
c) Totes les altres funcions que, dins de l'àmbit de les incapacitats laborals, el conseller o consellera competent en matèria de salut assigni a aquest òrgan.
El Consell Assessor ha d'incorporar la perspectiva de gènere com a estratègia de treball i a tal efecte establirà les metodologies necessàries per fer-la efectiva en l'exercici de les seves funcions.
3.1 El Consell Assessor en Matèria d'Avaluacions Mèdiques està integrat pels membres següents:
a) Un president o presidenta, que és la persona titular de la direcció general competent en matèria d'avaluacions mèdiques del departament competent en matèria de salut.
b) Un vicepresident o vicepresidenta, que ha de ser una persona escollida d'entre les vocalies d'aquest òrgan.
c) Tres vocals en representació del departament competent en matèria de salut.
D'aquests tres vocals, un n'és el sub-director o sub-directora general competent en matèria d'avaluacions mèdiques.
d) Un o una vocal en representació del Servei Català de la Salut.
e) Un o una vocal en representació de l'Institut Català de la Salut.
f) Dos vocals en representació del departament competent en matèria de relacions laborals, un o una dels quals ha de ser una persona adscrita a la Inspecció de Treball de Catalunya.
g) Un o una vocal en representació del departament competent en matèria de polítiques de serveis, prestacions i protecció socials.
h) Un o una vocal en representació de La Unió, Associació d'Entitats Sanitàries i Socials.
j) Un o una vocal en representació de l'Associació Catalana d'Entitats de Salut (ACES).
k) Quatre vocals en representació de l'Institut Nacional de la Seguretat Social.
l) Un o una vocal en representació de l'Institut Social de la Marina.
m) Cinc vocals en representació de les mútues col·laboradores amb la Seguretat Social amb més implantació a Catalunya.
n) Un o una vocal en representació de l'Institut de Medicina Legal i Ciències Forenses de Catalunya.
o) Fins a tres vocals en representació de les organitzacions empresarials més representatives de Catalunya, en proporció a llur representativitat.
p) Dos vocals en representació de les organitzacions sindicals més representatives de Catalunya, segons les dades facilitades pel departament competent en matèria de treball.
q) Un o una vocal en representació de l'organització sindical més representativa en l'àmbit sanitari de Catalunya, segons les dades facilitades pel departament competent en matèria de treball.
r) Actua com a secretari o secretària, amb veu i sense vot, una persona tècnica funcionària adscrita al departament competent en matèria de salut proposada per la persona titular de la direcció general competent en matèria d'avaluacions mèdiques.
L'exercici d'aquestes funcions no pot comportar la creació ni l'ocupació de cap lloc de treball específic a aquests efectes.
3.2 Les persones membres del Consell Assessor en Matèria d'Avaluacions Mèdiques són nomenades pel conseller o consellera competent en matèria de salut per un període de quatre anys, sens perjudici que puguin ser reelegides per períodes d'igual duració.
La proposta de nomenament correspon a les institucions que representen i, pel que fa a les persones en representació de les mútues col·laboradores amb la Seguretat Social, la proposta de nomenament correspon a l'Associació de Mútues d'Accidents de Treball.
Les propostes de nomenament s'han de trametre al departament competent en matèria de salut amb identificació, per a cada designació, d'un membre titular i d'un membre suplent, que ha de substituir la persona titular amb caràcter estable en cas d'absència, vacant, malaltia o qualsevol altra causa justificada.
Les vacants que es produeixin en el si del Consell Assessor s'han de cobrir mitjançant la forma de designació prevista en aquest apartat, per al temps que resti de mandat.
3.3 La proposta i el nomenament dels membres del Consell Assessor en Matèria d'Avaluacions Mèdiques ha de tendir a assolir la presència equilibrada de dones i homes.
3.4 El rang orgànic mínim per ocupar una vocalia al Consell Assessor en Matèria d'Avaluacions Mèdiques en representació de l'Administració de la Generalitat de Catalunya és de sub-director o sub-directora general o assimilat.
4.1 El Consell Assessor en Matèria d'Avaluacions Mèdiques s'ha de reunir, com a mínim, un cop cada sis mesos, i quan ho acordi la presidència, per iniciativa pròpia o a petició d'una quarta part dels seus membres.
La comunicació de les convocatòries pot ser efectuada per mitjans telemàtics.
El règim d'adopció d'acords i règim de votacions s'han d'ajustar a allò previst a l'article 19 de la Llei 26/2010, del 3 d'agost, de règim jurídic i de procediment de les administracions públiques de Catalunya.
4.2 El Consell Assessor en Matèria d'Avaluacions Mèdiques ha d'aprovar el seu reglament de règim intern, que ha de ser validat per la persona titular de la direcció general competent en matèria d'avaluacions mèdiques, i que s'ha d'ajustar a allò previst en la normativa aplicable als òrgans col·legiats de l'Administració de la Generalitat.
El reglament de règim intern ha d'establir les condicions i els requisits per poder efectuar reunions mitjançant sistemes telemàtics, amb la garantia del dret dels membres a participar en les sessions i les deliberacions.
Així mateix, el reglament ha de preveure el sistema de translació de les propostes aprovades pel Consell Assessor en Matèria d'Avaluacions Mèdiques als òrgans competents del departament competent en matèria de salut.
En tot el que no es prevegi en el reglament de règim intern resulta d'aplicació, amb caràcter supletori, la normativa aplicable als òrgans col·legiats de l'Administració de la Generalitat.
4.3 El Consell Assessor en Matèria d'Avaluacions Mèdiques pot crear, sota la coordinació d'un o una dels seus membres, les comissions i els grups de treball que consideri necessaris, de caràcter temporal o permanent, per al desenvolupament adequat de les seves funcions.
Aquestes comissions o grups de treball poden integrar persones que no formin part del Consell Assessor en Matèria d'Avaluacions Mèdiques, en consideració a la seva formació o expertesa.
4.5 Els membres del Consell Assessor en Matèria d'Avaluacions Mèdiques han d'exercir les seves funcions amb imparcialitat i independència i han de guardar reserva sobre les deliberacions i les decisions que adoptin en el si d'aquest òrgan.
4.6 L'assistència a les reunions del Consell Assessor en Matèria d'Avaluacions Mèdiques no genera dret a percebre dietes ni indemnitzacions als seus membres.
Referències al Consell Assessor de l'Institut Català d'Avaluacions Mèdiques.
Totes les referències al Consell Assessor de l'Institut Català d'Avaluacions Mèdiques que la normativa vigent faci s'han d'entendre fetes al Consell Assessor en Matèria d'Avaluacions Mèdiques.
Es deroguen els apartats 1.c) i 4 de l'article 44 de la Llei 31/2002, de 30 de desembre, de mesures fiscals i administratives, actualment amb rang reglamentari, i els articles 11, 12 i 13 del Decret 256/2003, de 21 d'octubre, pel qual s'aproven els Estatuts de l'Institut Català d'Avaluacions Mèdiques.
Habilitació per al desplegament normatiu.
Es faculta la persona titular del departament competent en matèria de salut per dictar les disposicions que resultin necessàries per desplegar aquest Decret.
Aquest Decret entra en vigor l'endemà de la seva publicació en el Diari Oficial de la Generalitat de Catalunya.
Barcelona, 25 de juliol de 2017